Jeneng Mat Solar iki dadi jejuluk Nasrullah nalika akting dadi tokoh Mat Solar ing teater Mama kang disiyaraké ing acara TVRI nalika taun 1978-1982. Mat Solar iku anak kang kaping lima saka sadulur kang cacahé sanga. Mat Solar iku anak saka pasangan H Muh Ali Sidik (alm) lan Hj Rosani. Saka teater komedi Betawi iki, Nasrullah miwiti kariré nalika isih sekolah ing kelas II SMP. Wiwitané nalika taun 1976 Teater Mama mung dadi panggonan kanggo ngalumpuk para remaja kang diundang ing acara pitulasan ing kampung utawa ing sekolah-sekolah. Sawisé iku, teater iki dadi salah sijiné teater kang paling "nakal" awit kerep ngritik pamaréntah Orde Baru kang paling duwé kuwasa nalika iku. Sawisé mandheg saka TVRI, Teater Mama diuripaké manèh nalika taun 1990. Nanging amarga kurang ana tanggepan, teater iki banjur ora disiyaraké manèh.